b'\n_START_ARTICLE_\nNutacija\n_START_PARAGRAPH_\nNut\xc3\xa1cija (latinsko nutare - kolebati) je v fiziki gibanje osi vrtenja ve\xc4\x8djega osno simetri\xc4\x8dnega telesa, kot sta na primer giroskop ali planet. \xc4\x8cista nutacija je gibanje vrtilne osi, tako da je prvi Eulerjev kot  (precesija) konstanten._NEWLINE_Nutacija planeta je posledica dejstva da se plimske sile, ki povzro\xc4\x8dajo precesijo enakono\xc4\x8dij, spreminjajo s \xc4\x8dasom, tako da hitrost precesije ni konstantna. Nutacijo je odkril leta 1728 tretji angle\xc5\xa1ki kraljevi astronom James Bradley, odkritje pa je objavil \xc5\xa1ele 14. februarja 1748, ko jo je izmeril do minute to\xc4\x8dno med dvema enakima legama Luninih vozlov (perioda 18,6 let)._NEWLINE_Ker je dinamika planetov dobro znana, je mo\xc4\x8d nutacijo izra\xc4\x8dunati s to\xc4\x8dnostjo nekaj lo\xc4\x8dnih sekund v \xc4\x8dasovnem obdobju ve\xc4\x8d desetletij. Drugo gibanje Zemlje, polarno gibanje, je mo\xc4\x8d izra\xc4\x8dunati le nekaj mesecev vnaprej, ker nanj vpliva ve\xc4\x8d hitro spreminjajo\xc4\x8dih in nenapovedljivih pojavov kot so oceanski tokovi, vetrni sistemi in gibanje Zemljinega jedra._NEWLINE_Vrednosti za nutacijo so po navadi razdeljene na dve komponenti, vzporedno in pravokotno na ekliptiko. Komponenta vzdol\xc5\xbe ekliptike je nutacija v longitudi, pravokotna komponenta pa je nutacija v nagibu. Nebesni koordinatni sistemi temeljijo na \xc2\xbbekvatorju\xc2\xab\xc2\xa0in \xc2\xbbenakono\xc4\x8dju\xc2\xab, velikem krogu na nebu, ki je projekcija Zemljinega ekvatorja na nebesno kroglo, ter premico skozi pomladi\xc5\xa1\xc4\x8de (to\xc4\x8dko \xce\xb3), ki seka ta krog, kar dolo\xc4\x8da za\xc4\x8detno to\xc4\x8dko za merjenje rektascenzije. Na ti komponenti in druge manj\xc5\xa1e komponente vplivata tako precesija enakono\xc4\x8dij kot tudi nutacija, in so zaradi tega odvisne od teoreti\xc4\x8dnega opisa precesije in nutacije ter datuma kot referen\xc4\x8dnega datuma za koordinatni sistem. V preprostej\xc5\xa1ih primerih so vrednosti nutacije in precesije pomembne pri opazovanju z Zemlje za ra\xc4\x8dunanje navideznih leg astronomskih teles.'